Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Т. Ч. од Скопје, поднесена против Решение на Министерството за животна средина и просторно планирање, по предметот Барање за пристап до информации од јавен карактер, на ден 14.03.2025 година, го донесе следното

**Р Е Ш Е Н И Е**

1. Жалбата изјавена од Т. Ч. од Скопје, поднесена против Решение на Министерството за животна средина и просторно планирање бр.09-927/2 од 25.02.2025 година, заведена во Агенцијата под бр.08-82 на 27.02.2025 година, по предметот Барање за пристап до информации од јавен карактер, **СЕ УВАЖУВА.**
2. **Решението на Имателот на информации бр.09-927/2 од 25.02.2025 година СЕ ПОНИШТУВА**
3. **Предметот се враќа на повторно постапување пред првостепениот орган.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Т. Ч. од Скопје, како што е наведено во Жалбата, на 24.02.2025 година поднела Барање за пристап до информации од јавен карактер до Министерството за животна средина и просторно планирање, со кое побарала по е-маил да и се достави електронски запис од следната информација:

„1.Кои субјекти имаат се уште само А-ДУОП и Б-ДУОП, а не А-ИЕД и Б-ИЕД? Зошто е дозволено овие субјекти да работата после 1.4.2014, односно 1.4.2019 без А-ЕИД и Б-ИЕД и дали има за секој донесено одлука од Влада за продолжување на рокот и до кога, ако има?“

Постапувајќи по ова Барање, Имателот на информации на 25.02.2025 година до Барателот доставил Решение со кое Барањето на Барателот се прифаќа. Во Решението е наведено: „..Секторот за индустриско загадување и управување со ризик при МЖСПП го даде следниот одговор: Сите издадени ДУОП/ИЕД Дозволи се на нашата веб-страна, под Регистар. Доколку има ДУОП, тоа е согласно измената на Законот за животна средина. Бараните податоци може да се најдат на следната локација...“.

Незадоволен од наведеното Решение, Барателот на информации на 27.02.2025 година поднесе Жалба до Агенцијата, заведена во архивата на Агенцијата со бр.08-82. Во Жалбата е наведено: „...Во одоговорот стои дека сите издадени ДУОП/ИЕД Дозволи се на веб-страната на МЖСПП, под Регистар. На оваа страна три Регистри во ПДФ формат, со по 242 и 448 излистани дозволи во двата, каде се излистани сите издадени дозволи од 2008 наваму и каде е тешко да се пребарува субјект по субјект....Барањето беше да се достават само оние субјекти кои имаат се уште само А-ДУОП и Б-ДУОП. Тоа не е направено. Притоа не е одговорено на прашањето зошто е дозволено овие субјекти да работата после 1.4.2014.... и дали има за секој донесено одлука од Влада...Не е одговорено точно зошто е дозволено да работата, односно согласно која измена на Законот за животна средина се работи која дозволува да работат после утврдените рокови. Не е одговорено дали за секој субјект има донесено одлука од Влада...“

Агенцијата со електронски допис бр.08-82 од 27.02.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации се поништува и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер утврди дека Имателот на информации делумно постапил по Барање за пристап до информации од јавен карактер, со тоа што донел Решение бр.09-928/2 од 25.02.2025 година, но не му ги достави во целост сите побарани информации на начин и во форма наведени во Барањето.

Имателот на информации со оспореното Решение, во врска со бараната информација која се однесува на „субејкти кои имаат А-ДУОП и Б-ДУОП, а не А-ИЕД и Б-ИЕД“ му доставува линк од веб страна, наместо да му ги достави побараните информации на начин и форма побарано со Барањето, без да образложува причината зошто е постапено така. Додека за бараната информација која се однесува за субјектите кои работата без дозвола „после 1.4.2014, односно 1.4.2019 без А-ИЕД и Б-ИЕД и дали има за секој донесено одлука од Влада“, не му одговорено.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 1, 8, 15 и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и да му ја достави бараните информации, на начин и во форма наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**